Örsmá handskrifuð bók sem geymir ljóð eftir enska nítjándu aldar skáldsagnahöfundinn Charlotte Brontë brontí er nú til sýnis í New York. Þetta er í fyrsta sinn sem hún kemur fyrir sjónir almennings í meira en öld.
Handritið er fimmtán blaðsíður, smærra um sig en meðal mannspil og inniheldur tíu óútgefin ljóð eftir Brontë. Hún fæddist árið 1816 og lést 1855 og er þekktust fyrir skáldsöguna Jane Eyre sem er ein sú frægasta meðal enskra bókmenntaverka. Handritið ber ártalið 1829 og er talið það síðasta af rúmlega tuttugu slíkum eftir Brontë sem enn er í einkaeigu. Þessi tiltekna bók var keypt fyrir 520 bandaríkjadali á uppboði í New York árið 1916.
Nú kemur hún aftur fyrir sjónir almennings og býðst til kaups á alþjóðlegri fornbókahátíð i New York fyrir hið minnsta 1,25 milljónir dala. Hátíðin hófst á fimmtudag og stendur yfir helgina. Elizabeth Gaskell reit ævisögu Charlotte Brontë sem út kom 1857 og þar er þessarar litlu bókar getið en ljóð úr henni hafa aldrei verið gefin út. Þær Brontë-systur, Charlotte, Emily og Anne ólust upp í Jórvíkurskíri á Englandi við nokkra einangrun og dunduðu sér við að segja og skrifa sögur. Þegar þær uxu úr grasi skrifuðu þær skáldsögur, iðulega undir karlkyns dulnefnum. Fjölskylda Charlotte varðveitti smáhandritin hennar fram á tíunda áratug 19. aldar en eftir það komust þau í hendur breskra og bandarískra safnara. Meira en öld síðar vekja þau enn áhuga og seljast fyrir háar fjárhæðir.
